Moscus
Moscus vel Moscua, vulgo Moskva (Russice Москва), est fluvius in medio partis Europaeae Russiae, per regionem Moscuensem, urbem dignitatis foederalis Moscuam atque (parte parva) regionem Smolenscensem Foederationis Russicae fluens et in Occam influens. Circiter 502 chiliometra patet. Ad Moscum sitae sunt urbes Mosaiscum, Zvenigorodia, Moscua (secundum nomen huius fluvii vocata), Urbs Resurrectionis (Voskresensk) et Columna (in ostio). In Moscua urbe aqua Volgana per canalem Moscuae acta suppletur et plenior fit, quam naturaliter erat. Istra est accola Mosci maximus in fluxu superiore; Setun', Neglina (iamdiu sub terram inclusa) et Iausa in Moscua urbe in Moscum effunduntur, Pachra est accola maximus in fluxu inferiore.